बाबू (बदले नांव) केरल के वडकरा शहर मं चोंबाला के मछरी बंदरगाह मं मछरी के खलासी आय. वो ह मछरी मन, जेन मं आयल सार्डिन (सार्डिनेला लोंगिसेप्स) ख़ास आय, ला उतारे अऊ लादे के बूता बीते कुछेक दसक ले करत हवय.
बाबू बिहनिया करीबन सात बजे तक ले बंदरगाह हबर जाथे अऊ काम करे सेती अलग ले रखाय -नीला रंग के मुंडू के संगे संग , एक ठन टी शर्ट अऊ चप्पल पहिर लेथे. कपड़ा बदले के बाद ये खलासी समुंदर डहर चले जाथे. अपन डोंगा तक ले जाय मं वो ला माड़ी भर गहिर चिखला ले भरे पानी मं जाय ला परथे. "हमन सब्बो खलासी मन ला ये काम के सेती अपन अलग चप्पल अऊ कपड़ा रखे ला परथे, काबर ये पानी ले बास आथे." बनेच संझा बंदरगाह के सुन्ना पर जाय के बादेच वो मन अपन घर लहूँट के जाय पाथें.
ये रिपोर्टर ह बाबू ले दिसंबर महिना मं थोकन जियादा जाड़ के बखत गोठ बात करे रहिस, जब वो ह भीड़ भड़क्का के मंझा मं बूता मं लगे रहिस. डोंगा मं रखाय टुकना मन के यती-वोती बगरे मछरी ला धर के उड़े के फ़िराक मं लाम घेंच वाले उज्जर हवासील मंडरावत रहिन, तरी मं मछरी ले भरे जाल रखाय रहिस. मोलभाव करत बेपारी मन के अवाज ले जम्मो बंदरगाह भराय रहिस.
बंदरगाह मं ठाढ़े टेम्पो मं मछरी ला चढ़ाय धन उतारे के बूता करेइय्या बाबू जइसने खलासी, बेपारी, लेवाल, दलाल अऊ दीगर लोगन मन के भीड़ के मंझा मं बंदरगाह मं अलग अलग अकार के डोंगा के अवई जव ई लगे रहिथे. बाबू के अनुमान के मुताबिक, इहाँ करीबन 200 लोगन मन के रोजी-रोटी बंधे हवय.
हरेक बिहनिया जब बाबू बंदरगाह हबर जाथे, त सबले पहिली वो ह अपन समान मन ले बादाम के ऊंच रुख के छांह तरी मं राख देथे. ये समान मन मं नारंगी रंग के टुकना धन केरेट, पानी के बोतल, चप्पल अऊ तेरुवा (गुर्री). मछरी ले भरे टुकना ला मुड़ मं धरे के पहिली तेरुवा बऊरथे. जेकर ले टुकना येती वोती नई डोलय, भार ला उठाय मं सुभीता होथे.
बाबू छोटे जाल जऊन ला माल कहे जाथे, ले मछरी मन ला हेर के टुकना मं संकेलत जाथे. जब टुकना भर जाथे त अपन मुड़ मं धर के बंदरगाह डहर चले आथे, टुकना के नान-नान छेदा ले पानी चुहत रहिथे. वो ह बताथें, ये महिना (दिसंबर 2022) मं हमन बनेच अकन सार्डिन धरे हवन. एक टुकना भर के मछरी ला बंदरगाह तक लाय के बदला मं वोला मजूरी मं 40 रूपिया मिलथे. ये पइसा डोंगा मालिक धन दलाल ड हर ले चुकता करे जाथे जऊन मन इहाँ के बाजार मं ये मछरी ला बेंचे सेती बिसोथें.
बाबू ह किशोर उमर ले मछरी के बूता मं लगे हवय. सुरु मं वो ह मछरी धरत रहिस, फेर बाद के बछर मं वो ह बंदरगाह मं मछरी दोहारे के बूता घलो सुरु कर दीस. ओकर चोमाडु पानी धन रोजी मं ढोय के काम कोड़िकोड जिला मं अरब सागर ले डोंगा मन के लहूंटे के सात सुरु हो जाथे.
बीते दस बछर ले वो ह आयल सार्डिन मछरी मिले मं कमती होय ला देखत हवय.
अपन छोड़, अपन दाई, घरवाली अऊ दू झिन बेटा समेत पांच परानी के परिवार मं बाबू अकेल्ला कमेइय्या आय. वो ह कहिथें मछरी मिले ह थिर नई होय अऊ कमती मिले सेती बंदरगाह के रोजी मजूरी करेइय्या खलासी मन के जिनगी मं कतको मुस्किल आगे हवंय.
2021 बछर मं केरल मं आयल सार्डिन सिरिफ 3,297 टन धरे गे रहिस, जऊन ह कोच्चि के केन्द्रीय समुद्री मत्स्य अनुसंधान संस्थान (सीएमएफ़आरआई) डहर ले छपे 'मैरिन फिश लैंडिंग्स इन इंडिया 2021' के मुताबिक 1985 के बाद सबले कम आंकड़ा रहिस. नांव नई बताय के शर्त मं सीएमएफआरआई के एक झिन वैज्ञानिक कहिथें, "बीते दस बछर मं हमन आयल सार्डिन मछरी मिले मं भारी घटती देखे हवन, अऊ हमन ला लागथे के ये मछरी मन हो सकत हवय केरल के समुन्द्र तीर ले दूरिहा जावत हवंय." ओकर मुताबिक, बदलत मऊसम, आयल सार्डिन के जन्मे, ला नीनो के असर अऊ बढ़त जेलीफिश ह येकर मन के बढ़े ऊपर खराब असर करे हवय.
फिशरीज स्टैटिस्टिक्स 2020 के हैंडबुक के मुताबिक केरल 0.45 लाख टन के संग भारतीय पश्चिमी तट के राज अऊ केंद्रशासित प्रदेश मन मं सबले ऊपर जगा मं रहिस.
